Kommissionens beslutning

af 10. april 2001

om de foranstaltninger, der skal gennemføres, før de restriktioner, som anvendes i henhold til artikel 9 i Rådets direktiv 85/511/EØF, kan ophæves

(meddelt under nummer K(2001) 1094)

(EØS-relevant tekst)

(2001/295/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 9, og

ud fra følgende betragtninger:

(1) Ved Rådets direktiv 85/511/EØF(4), senest ændret ved akten vedrørende Østrigs, Sveriges og Finlands tiltrædelse, blev der indført EF-foranstaltninger til bekæmpelse af mund- og klovesyge.

(2) Iagttagelsesdistrikter og overvågningsområder, der oprettes omkring bekræftede udbrud i henhold til nævnte direktivs artikel 9, er et væsentligt led i sygdomsbekæmpelsen, men direktivet indeholder ingen bestemmelser om, hvilke foranstaltninger der skal gennemføres, før restriktionerne i de pågældende områder kan ophæves.

(3) Efter rapporterne om udbrud af mund- og klovesyge i Det Forenede Kongerige, Frankrig, Nederlandene og Irland vedtog Kommissionen for at understøtte de foranstaltninger, som de smitteramte medlemsstater havde truffet i henhold til direktiv 85/511/EØF, beslutning 2001/172/EF(5), 2001/208/EF(6), 2001/223/EF(7) og 2001/234/EF(8) om beskyttelsesforanstaltninger mod mund- og klovesyge i de respektive medlemsstater.

(4) Den nuværende epidemi omfatter i vid udstrækning dyr af modtagelige arter, der kun udviser kliniske symptomer i meget ringe omfang, og derfor må der anvendes laboratorieprøver til at dokumentere, at sygdommen ikke forekommer.

(5) Der bør fastsættes minimumskrav til de foranstaltninger, der skal træffes, før restriktionerne i iagttagelsesdistrikterne og overvågningsområderne kan ophæves.

(6) Foranstaltningerne i denne beslutning gælder ikke for Storbritannien, fordi den epidemiologiske situation der er anderledes og ikke kan sammenlignes med situationen i andre dele af EF.

(7) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Nordirland og andre medlemsstater end Det Forenede Kongerige sørger for, at følgende foranstaltninger gennemføres i de områder, der er oprettet i henhold til direktiv 85/511/EØF, før restriktionerne i direktivets artikel 9 ophæves.

1) De foranstaltninger, der anvendes i iagttagelsesdistriktet, skal fastholdes, indtil følgende krav er opfyldt:

a) der skal være gået mindst 15 dage, siden alle dyr af modtagelige arter er elimineret på bedriften som nævnt i artikel 5 i direktiv 85/511/EØF, og den foreløbige rengøring og desinfektion af bedriften i henhold til direktivets artikel 10 er afsluttet, og

b) der skal være foretaget en undersøgelse med gunstigt resultat på alle bedrifter med dyr af modtagelige arter i distriktet.

Denne undersøgelse foretages i henhold til punkt 1 i bilaget og skal, hvis den epidemiologiske situation kræver det, især hvis små drøvtyggere er ramt af sygdommen, på grundlag af punkt 2.1 og 2.4 i bilaget omfatte de foranstaltninger, der er fastsat i punkt 2.2 i bilaget.

2) De foranstaltninger, der anvendes i overvågningsområdet, skal fastholdes, indtil følgende krav er opfyldt:

a) der skal være gået mindst 30 dage, siden alle dyr af modtagelige arter er elimineret på bedriften som nævnt i artikel 5 i direktiv 85/511/EØF, og den foreløbige rengøring og desinfektion af bedriften i henhold til direktivets artikel 10 er afsluttet, og

b) kravene i nr. 1, litra b), skal være opfyldt i det berørte iagttagelsesdistrikt

c) der skal være foretaget en undersøgelse med gunstigt resultat på alle bedrifter med dyr af modtagelige arter i området.

Denne undersøgelse foretages i henhold til punkt 1 i bilaget og skal, hvis den epidemiologiske situation kræver det, især hvis små drøvtyggere er ramt af sygdommen, på grundlag af punkt 2.1 og 2.4 i bilaget omfatte de foranstaltninger, der er fastsat i punkt 2.3 i bilaget.

Artikel 2

Denne beslutning er rettet til medlemsstaterne.

Udfærdiget i Bruxelles, den 10. april 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 395 af 30.12.1989, s. 13.

(4) EFT L 315 af 26.11.1985, s. 11.

(5) EFT L 62 af 2.3.2001, s. 22.

(6) EFT L 73 af 15.3.2001, s. 38.

(7) EFT L 82 af 22.3.2001, s. 29.

(8) EFT L 84 af 23.3.2001, s. 62.

BILAG

1. KLINISK UNDERSØGELSE

1.1. På bedrifterne skal alle dyr af modtagelige arter undersøges klinisk for tegn eller symptomer på mund- og klovesyge.

1.2. Opmærksomheden skal især være rettet mod dyr, der med stor sandsynlighed kan have været udsat for mund- og klovesygevirus, især ved transport fra risikobedrifter eller nær kontakt med personer eller udstyr, der har været i nær kontakt med risikobedrifter.

1.3. Ved den kliniske undersøgelse skal der tages hensyn til den måde, som mund- og klovesyge overføres på, og den måde, som dyrene af modtagelige arter holdes på.

1.4. Registre, der føres på bedriften, skal gennemgås grundigt, navnlig med hensyn til data om sygelighed, dødelighed og kastning, kliniske iagttagelser, ændringer i produktivitet og foderindtagelse, køb eller salg af dyr, besøg af personer, der kan være kontamineret, og andre anamnestisk vigtige oplysninger.

2. PRØVETAGNINGSPROCEDURER

2.1. De serologiske prøver skal tages i overensstemmelse med anbefalingerne fra det epidemiologiske team, der er oprettet som led i beredskabsplanen, og skal, uden at kravene i punkt 2.2 og 2.3. tilsidesættes, støtte bevismaterialet for, at der ikke har været nogen tidligere infektion.

Foranstaltningerne for bedrifter, hvor der holdes får og geder, kan under hensyntagen til det epidemiologiske teams anbefalinger også gælde for bedrifter, hvor der holdes andre modtagelige dyr.

2.2. Alle bedrifter, der ligger inden for det område, hvor får og geder ikke har været i direkte eller nær kontakt med kvæg i en periode på mindst 21 dage før prøvetagningen, skal undersøges efter en prøvetagningsprotokol, der kan påvise en sygdomsforekomst på ned til 5 % med mindst 95 % sikkerhed.

2.3. Bedrifter, der ligger inden for det område, hvor der, til trods for at der ikke forekommer kliniske symptomer, må være mistanke om, at der forekommer mund- og klovesyge, skal undersøges, navnlig hvis der holdes får og geder. I forbindelse med denne undersøgelse kan der følges en flertrinsudvælgelsesmodel, der garanterer, at der tages prøver:

2.3.1. fra bedrifter i alle administrative enheder inden for det område, hvor får og geder ikke har været i direkte eller nær kontakt med kvæg i en periode på mindst 30 dage før prøvetagningen, og

2.3.2. fra så mange bedrifter af dem, der er nævnt i punkt 2.3.1, som der kræves til med 95 % sikkerhed at påvise mindst 1 smitteramt bedrift, hvis sygdomsforekomsten skønnes at være 2 % ligeligt fordelt i hele området (højst 150 bedrifter), og

2.3.3. fra så mange får og geder pr. bedrift, som der kræves til at påvise en sygdomsforekomst i besætningen på ned til 5 % med mindst 95 % sikkerhed, dog højst 60 prøver pr. bedrift, og fra alle får og geder, hvis der er under 15 får og geder på bedriften.

2.4. Foranstaltningerne kan påbegyndes, når der er gået mindst 21 dage, efter at de modtagelige dyr på den/de smitteramte bedrift(er) er elimineret, og den foreløbige rengøring og desinfektion er gennemført.